Jong man se liggaam nog nie gevind | Maroela Media
Die liggaam van een van die drie vriende wat die naweek dood is toe die bakkie waarin hulle gery het oor 'n afgrond in die see gestort het naby Heroldsbaai in die Wes-Kaap, is nog nie gevind nie.
Kapt. Malcolm Pojie, woordvoerder van die polisie, het gesê die soektog na Werner Finger (20) is afgeskaal, maar dat daar wel nog van tyd tot tyd te voet na sy liggaam gesoek word. Pojie het gesê 'n private boot en familie is ook by die soektog betrokke.
Volgens Pojie hoop hulle om Finger se lyk binne die volgende paar dae te vind. Hy het bevestig dat van Finger se persoonlike items langs die kus naby die bakkie se wrak gevind is en dat daar ook items in die see gevind is. Pojie het gesê hulle vermoed Finger het verdrink toe hy tydens die ongeluk uit die voertuig geslinger is.
Finger, MarNic Els (20) en Luandro Jansen (21) is op Sondag 15 November by die George-polisiestasie as vermis aangemeld nadat hulle die Saterdagaand na Heroldsbaai is en nie weer teruggekeer het huis toe nie. Die polisie het onmiddellik na die drie mans begin soek. Die bakkie se wrak is naby die Voëlklip-uitkykpunt gevind waar dit sowat 120 m teen die krans afgestort het.
Els en Jansen se oorskot is deur hul naasbestaandes geïdentifiseer. Hulle liggame was in die bakkie vasgekeer. Die bakkie het nadat dit by die afgrond afgestort het, op rotse in die see beland en is verpletter.
Van tyd tot voet te voet, dit maak nie sin…
Dit is verskriklik – veral vir die ouers – Hoe slaap mens in die nag wetende jou kind dryf dalk iewers in die see – Hoop hulle kry hom vinning dat sy ouers en familie kan afsluiting kry
Spel asb Heroldsbaai reg. Daars geen t in nie.
Hemel maar julle mense is darem vol nonsend. In plaas van die berig te lees kyk julle vir spel foute en wie weet wat nog. Kry 'n lewe asb.
Vir die ouers en familie bid ek dat hulle hom so gou moontlik sal kry. Dit moet baie hartseer wees om nie te weet waar jou kind is nie. Ek bid vir julle.
Tipies van mense wat niks het om te doen nie. Fout vind is hul leuse. Sterkte aan die kind se ouers.